|  |  |
| --- | --- |
| ***Пазарна подкрепа*** |  |

**1. Удължава се срока на действие на някои извънредни мерки за преодоляване въздействието от COVID-19 в лозаро-винарския сектор.** С цел да се осигурят по-благоприятни условия за земеделските стопани за справяне с продължаващото (макар и със затихващ характер)  негативно въздействие на пандемията от COVID-19,  Европейската Комисия предвижда  запазване на временно увеличения размер на помощта по всички мерки и за приемите през 2022 г.  Така по мярка "Преструктуриране и конверсия на лозя" максималният размер на помощ ще бъде до 90% (вместо 75 %) от направените допустими разходи, а по мерки „Инвестиции“,  Популяризиране в трети държави“ и „Събиране на реколтата на зелено“ помощта ще бъде до 70% (вместо 50%). Мярка „Събиране на реколтата на зелено“ и през 2022 г. може да се прилага за част от стопанството, както и едни и същи площи да бъдат подпомагани в две или повече последователни години. За стимулиране на лозарите за ползване на мярка „Застраховане на реколтата“ като важен инструмент за управление на рисковете, увеличеният размер на помощта (80% от разходите за застрахователни премии) ще се прилага за всички договори сключени до края на програмния период (15.10.2023 г.). Националните програми ще могат да се изменят по всяко време през финансовата 2022 г. по аналогия на 2020 и 2021 г. Бенефициерите ще могат да изменят договорените операции по време на действие на сключения договор, когато тези промени са резултат от затруднени търговски взаимоотношения или други обстоятелства, предизвикани от пандемията от COVID-19. Заради отслабващия негативен ефект на COVID пандемията върху пазара и стартиралите процеси по възобновяване на нормалните икономически процеси в сектора двете мерки „Кризисна дестилация“ и „Кризисно съхранение на вино“ няма да се прилагат през 2022 г. Анализът на Комисията е показал, че от една страна много малка част от бюджетите, определени за разходване по националните програми за подпомагане на сектора, са разпределени по двете кризисни мерки, а от друга – че пазарът се възстановява и складираните количества вино намаляват до обичайните им стойности.

|  |  |
| --- | --- |
| ***Визия за ОСП след 2020 г.*** |  |

**2. Министрите на земеделието от Вишеградската четворка (Чехия, Унгария, Словакия и Полша) и на България, Румъния и Хърватска приканват председателя на Комисията по земеделие и развитие на селските райони на Европейския парламент (ЕП) Норберт Линз да ускори процеса на реформа на ОСП и да свика гласуване в пленарна зала на трите регламента възможно най-рано**. В писмо от 13 септември седемте подписали страни благодарят на германския евродепутат от ХДС за „приноса му за постигането на временното споразумение за реформата на ОСП“, постигнат през юни, определяйки го като „голяма стъпка към по-конкурентен и устойчив европейски селскостопански сектор." Подчертават обаче, че „работа не приключва с постигнатото споразумение“, тъй като финализирането и представянето на националните стратегически планове трябва да стане до 31 декември.“ За да се изпълни успешно това предизвикателство са необходими не само основните регламенти, но и съответните делегирани и изпълнителни актове“, обясняват министрите и добавят, че „приемането на необходимото вторично законодателство не е възможно преди влизането в сила на основните актове и публикуването им в Официален вестник“. В заключение се казва, че ЕП, Комисията и Съветът „имат обща политическа отговорност спрямо европейските фермери“. И трите институции трябва да направят всичко възможно, за да гарантират навременното приемане на новата ОСП, в интерес на всички заинтересовани страни.“ На неотдавнашното неформално заседание в Словения председателството информира делегатите в Специалния комитет по селско стопанство (СКСС), че преводът и „изглаждането“ на правните текстове на реформата на ОСП все още трябва да бъдат финализирани, което ще отложи пленарното гласуване на ЕП за ноември (вероятно втората сесия 22-25 ноември).

|  |  |
| --- | --- |
| ***Още от ЕС и света*** |  |

**3. Комисиите по земеделие и по околна среда към Европейския парламент гласуваха с 94 гласа „за“ срещу 20 „против“ и 10 „въздържал се“ приемането на доклада за Стратегията „От фермата до трапезата“ на 10 септември.** Той ще бъде обсъждан и гласуван на една от пленарните сесии през октомври (4-7 или 18-21 октомври). Италианският евродепутат Херберт Дорфман , докладчик по Стратегията от Комисията по земеделие на ЕП подчерта, че земеделските стопани могат да „играят значителна роля в борбата с изменението на климата“, но настоя, че „потребителите имат ключова роля“, за да направят земеделието по–устойчиво. „Когато с право искаме земеделските стопани да намалят допълнително употребата на пестициди, торове и антибиотици трябва да ги подкрепим, за да осигурим икономическа жизнеспособност, така че производството да не се премества просто извън ЕС“, добави депутатът от ЕНП Судтирол. „Осигуряването на храна на разумни цени трябва да продължи да бъде приоритет.“ Аня Хазекамп, докладчик по досието от Комисията по околна среда на ЕП обърна внимание, че „настоящите селскостопанска и търговска политики на ЕС задвижват екологично опасни модели на земеделие и проправят пътя за внос на неустойчиви продукти“. Призова това да се промени.  Докладът предлага „конкретни мерки за връщане на хранителна ни система в рамките на планетарните граници, гарантиращи благосъстоянието на хората, животните и околната среда“. Това трябва да стане чрез стимулиране на местното производство на храни и чрез отдалечаване от неустойчивите модели на земеделие като интензивно животновъдство и монокултурно земеделие с висока употреба на пестициди. Аня Хазекамп също така призова да се прекрати вноса на животински продукти, които не отговарят на европейските стандарти и да се спре ратификацията на двустранното търговско споразумение между ЕС и Меркосур. И двамата евродепутати Дорфман и Аня Хазекамп  искат да видят промяна в моделите на потребление към по-здравословни диети, с действия за справяне с прекомерната консумация на месо и силно преработени храни с високо съдържание на сол, захар и мазнини. По отношение на пестицидите, те призовават за обвързващи цели за намаляване.  Двамата депутати искат да видят системно наблюдение на биологичното разнообразие в земеделските земи, като особено подчертават необходимостта от защита на пчелите. Те също така подчертават необходимостта от амбициозни цели за намаляване на емисиите на парникови газове от земеделието и земеползването. Искат да бъдат въведени строги критерии за възобновяема енергия, на базата на биомаса като част от прегледа на Директивата за възобновяемата енергия. Според тях хуманното отношение към животните трябва да се следи с помощта на научно обосновани показатели. Ако страните извън ЕС не приведат производствените си стандарти в съответствие с тези на ЕС, евродепутатите искат вносът им да бъде забранен. Двете Комисии на ЕП подновиха призива си, като напомниха на Комисията да засили ролята на земеделските стопани във веригата на доставки. Повече от 2 000 изменения бяха внесени в този доклад. Продължителните политически преговори доведоха до това първоначалните 2 295 изменения да бъдат намалени до 48 компромисни изменения.

**4. Според европейско проучване, въздействието на стратегиите на ЕС от Зелената сделка върху селскостопанското производство би било сериозно.** Мерките, предложени от Европейската комисия като част от стратегиите „От Фермата до Трапезата“ и „Биоразнообразие“, ако бъдат напълно приложени, биха довели до значителен спад на селскостопанското производство в ЕС, според проучване на ЕС, публикувано в понеделник, на 13 септември. Това проучване на въздействието, публикувано от името на Grain Club Alliance и други асоциации и написано от професор Кристиан Хенинг, директор на Института по икономика на селското стопанство в университета в Кил, Германия, потвърждава негативните ефекти на стратегиите на ЕС, произтичащи от Зелената сделка върху селскостопанското производство и цените в Европа. За зърнените, маслодайните култури и говеждото месо, намалението на производството ще бъде около 20%. В същото време, цените на селскостопанските продукти в ЕС биха се повишили значително, според проучването: с почти 60% за говеждо месо, с около 50% за свинското, с повече от 30% за непастьоризирано мляко и с 10 до 20% за плодовете и зеленчуците, маслодайните и зърнените култури.

Според професор Хенинг, очакваните икономии на парникови газове от намаленото селскостопанско производство в ЕС „ще бъдат напълно компенсирани от увеличените емисии на парникови газове от селското стопанство извън ЕС“. Освен това селскостопанските организации и кооперациите в ЕС (Copa-Cogeca) реагираха негативно на резултата от гласуването на Комисиите на Европейския парламент относно стратегията „От Фермата до Трапезата“. „Значителен брой предложения, одобрени в комисиите, пресичат червените линии и просто поставят под въпрос нашия хранителен суверенитет и бъдещето на нашето селско стопанство и селските райони“, според Copa-Cogeca.

**5. Разработват се изменения в Каталога на фуражите материали**. С актуализацията на каталога на ЕС на фуражните суровини се модернизират пазарните стандарти за по-голямата част от фуражните суровини на пазара на ЕС, в съответствие с научното и технологичното развитие. Тази актуализация ще съдържа правила и спецификации за новите вписвания. Те следват целите на стратегията „От фермата до трапезата“ и предвиждат да се улесни използването на по-устойчиви фуражни суровини. Предложения и коментари във връзка с проекта на документ могат да се изпращат в продължение на 4 седмици, от 9 септември 2021 до 7 Октомври 2021. Получените предложения и коментари ще бъдат взети под внимание при изготвянето на окончателния вариант по тази инициатива. Повече информация можете да видите на следната връзка:<https://ec.europa.eu/info/law/better-regulation/have-your-say/initiatives/12541-Feed-materials-catalogue-updated_en>